L'article 119.2 de l'Estatut d'autonomia de Catalunya atribueix competència exclusiva a la Generalitat de Catalunya en matèria de pesca marítima en aigües interiors i la regulació i gestió dels recursos pesquers.
El Reglament CE 1967/2006 del Consell, de 21 de desembre, relatiu a mesures de gestió per a l'explotació sostenible dels recursos pesquers a la mar Mediterrània i pel qual es modifica el Reglament CEE 2847/93 i es deroga el Reglament CEE 1626/94, estableix l'obligació dels diferents estats membres de fixar plans de gestió per a certes modalitats pesqueres com en el cas de l'encerclament.
La Llei 2/2010, de 18 de febrer, de pesca i acció marítimes, estableix a l'article 25 que el departament competent en matèria de pesca i acció marítimes, per ordre de la persona titular, amb l'objecte de protegir i recuperar els recursos marins, pot establir fons mínims i vedes temporals o zonals que comportin la limitació o la prohibició de l'exercici de les activitats pesqueres o marisqueres.
Les federacions de confraries de pescadors de Barcelona, Tarragona i Girona han acceptat, dins de les aigües interiors dels seus àmbits territorials, establir uns períodes de paralització temporal de la flota d'encerclament que es localitzen temporalment i es distribueixen al llarg del litoral català mitjançant aquesta disposició.
Els resultats dels estudis sobre l'estat de les poblacions de sardina i seitó encarregats per la Direcció General de Pesca i Afers Marítims a l'Institut de Ciències de Mar del Consell Superior d'Investigacions Científiques durant els anys 2007 i 2008, posen de manifest que l'estat de les poblacions de petits pelàgics al Mediterrani estan sobreexplotades i que cal prendre les mesures adients per retornar-les a uns nivells sostenibles.
De l'estudi de l'evolució de les notes de primera venda efectuades en les llotges catalanes durant els darrers anys se'n desprèn una important i preocupant davallada de les captures d'espècies de petits pelàgics que corrobora el mal estat de les poblacions que ja indicaven els estudis científics.
Les paralitzacions temporals són un dels instruments previstos en la política pesquera comuna per a la reducció de l'esforç pesquer i amb aquesta consideració estan incorporats en les mesures finançables a través del Fons Europeu de la Pesca (FEP).
El Decret 200/2010, de 27 de desembre, de creació, denominació i determinació de l'àmbit de competències dels departaments de l'Administració de la Generalitat de Catalunya, atribueix a l'article 3.9.3 l'exercici de la competència en matèria de polítiques de pesca al Departament d'Agricultura, Alimentació i Acció Rural.
El Decret 336/2011, de 10 de maig, de reestructuració del Departament d'Agricultura, Alimentació i Acció Rural, estableix en l'article 22.d), entre les funcions que corresponen a la Direcció General de Pesca i Afers Marítims, la de proposar la regulació normativa en matèria d'ordenació pesquera i de gestió de recursos marins.
En conseqüència, d'acord amb el que disposen els articles 39.3 i 40 de la Llei 13/2008, de 5 de novembre, de la presidència de la Generalitat i del Govern, a proposta de la Direcció General de Pesca i Afers Marítims, i en ús de les atribucions que m'han estat conferides,
Durant el període comprès entre el 6 de desembre de 2012 (00.00 hores) i el 6 de gener de 2013 (24.00 hores), es prohibeix la pesca d'encerclament dins la zona compresa entre la frontera amb França i la demora de 160° traçada des del límit nord del terme municipal de Sitges (en situació 41° 15,8 N i 1° 56,6 E).
Durant el període comprès entre el 21 de desembre de 2012 (00.00 hores) i el 17 de febrer de 2013 (24.00 hores), es prohibeix la pesca d'encerclament dins la zona compresa entre la demora de 176o traçada des de la central tèrmica de Cubelles (en situació 41o 12,2 N i 1o 39,4 E) i la demora de 135o traçada des de la desembocadura del riu Sénia (en situació 40° 31,5 N i 0o 30,95 E).
Les embarcacions d'encerclament de Vilanova i la Geltrú romandran amarrades a port durant el període comprès entre el 21 de desembre de 2012 (00.00 hores) i el 20 de gener de 2013 (24.00 hores).